P6_TA(2007)0099

2008. aasta eelarvemenetluse suunised - I, II, IV, V, VI, VII, VIII ja IX jagu

Euroopa Parlamendi 29. märtsi 2007. aasta resolutsioon 2008. aasta eelarvemenetluse suuniste kohta - II, IV, V, VI, VII, VIII ja IX jagu - ja Euroopa Parlamendi esialgse eelarvestuse eelprojekti kohta (I jagu) 2008. aasta eelarvemenetluseks (2007/2013(BUD))

Euroopa Parlament,

- võttes arvesse Euroopa Ühenduse asutamislepingut, eriti selle artiklit 272;

- võttes arvesse nõukogu 29. septembri 2000. aasta otsust 2000/597/EÜ, Euratom Euroopa ühenduste omavahendite süsteemi kohta [1];

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust; [2]

- võttes arvesse 17. mai 2006. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini ja usaldusväärse finantsjuhtimise kohta [3];

- võttes arvesse institutsioonide peasekretäride 2006. aasta mais esitatud viiendat aruannet finantsperspektiivi rubriigi 5 arengu kohta;

- võttes arvesse kontrollikoja aastaaruannet 2005. eelarveaasta eelarve täitmise kohta koos institutsioonide vastustega [4];

- võttes arvesse eelarvekomisjoni raportit (A6-0069/2007),

A. arvestades, et rubriigi 5 eelarvevahendite suuruseks 2007. aastal määrati 7115000000 eurot, kusjuures Euroopa Parlamendi eelarve summa on 1397460174 eurot, mis moodustab 19,65 % rubriigist 5;

B. arvestades, et 2008. aasta eelarve vastab esimesele aastale, mil ei ole ette näha suuri väljakutseid, nagu laienemine või uute keelte kasutuselevõtt, ega muid suurema haldusmõjuga sündmusi;

C. arvestades, et institutsioonid peavad konsolideerima viimased kaks laienemist;

D. arvestades, et iga-aastase menetluse käesoleval etapil ootab Euroopa Parlament teiste institutsioonide esialgset eelarvestust ja oma juhatuse ettepanekuid 2008. aasta eelarve kohta,

Üldine raamistik

1. märgib, et rubriigi 5 ülemmäär 2008. aastal on 7457000000 eurot, mis tähendab 2007. aastaga võrreldes 4,8% kasvu;

2. märgib, et institutsioonide eelarve kasvas peamiselt laienemise tulemusel viimase nelja aasta jooksul peaaegu 18 %; on seisukohal, et 2008. aastaks on kõik institutsioonid jõudnud täiel määral toimimise etappi ja varustatud vahenditega oma haldusülesannete täitmiseks; kutsub institutsioone üles järgima oma 2008. aasta esialgse eelarvestuse koostamisel ettevaatlikku eelarvealast lähenemist;

3. on seisukohal, et Euroopa Parlament on aruandekohustuslik kodanike ees ja maksumaksjate raha tõhus kasutamine saab aidata suurendada nende usaldust ELi institutsioonide vastu; on arvamusel, et institutsioonide 2008. aasta eelarve peaks põhimõtteliselt jääma eelmise aasta eelarve taseme lähedale, kuna kasvu õigustavaid suuremaid sündmusi (laienemised või uued keeled) ei ole ette näha; on seisukohal, et kõiki uusi algatusi tuleks kõigepealt rahastada praeguse eelarve ülemmäära piires, välja arvatud juhul, kui teisiti toimimiseks on erilised põhjused;

4. tunnistab, et institutsioonidevaheline koostöö võib olla kasulik mastaabisäästu ja tõhususe mõttes, kuid see võib ka õõnestada institutsiooni sõltumatust või identiteeti; on seisukohal, et kõik institutsioonid peaksid püüdlema ülalnimetatud elementide õige tasakaalu poole; palub peasekretäridel anda aru oma vastastikusest koostööst; ootab 1. juuliks 2007 teavet institutsioonidevahelise koostöö kvaliteedi, tõhususe ja finantsaspektide ning võimaliku kasu ja kahju kohta, sealhulgas koostöö raames loodud ametite ja organite osutatavate teenuste kvaliteedi ja tõhususe kohta;

5. tuletab meelde, et Euroopa Parlament on oma resolutsioonides eelmistel aastatel palunud mitmeid korrapäraseid aruandeid EL-10 ja EL-2 töötajate töölevõtmise edenemise kohta ning töölevõetud töötajate staatuse kohta; kutsub seepärast institutsioone üles jätkama seda inventuuri, nagu on ette nähtud ühisdeklaratsioonis, mis käsitleb töölevõtmist seoses 2004. ja 2007. aasta laienemisega, mis võeti vastu koos Euroopa Parlamendi 14. detsembri 2006. aasta resolutsiooniga Euroopa Liidu 2007. eelarveaasta üldeelarve projekti kohta [5];

Euroopa Parlament

POLIITILISED PRIORITEEDID

Osutada parlamendiliikmetele tõhusaid teenuseid, et võimaldada paremat õigusloomet

6. on kaasseadusandjana seisukohal, et Euroopa Parlamendi liikmetele tuleks tagada optimaalsed töötingimused, et kergendada nende rolli täitmist ja tõsta ELi õigusaktide kvaliteeti; on arvamusel, et parlamendiliikmetele pakutavat abi saab täiustada, hankides piisavat erialast või tehnilist teavet lühikese aja jooksul; nõuab kindlalt, et Euroopa Parlamendi liikmed peaksid olema paremini teavitatud ja teadlikud kõigist vahenditest ning materjalidest, mis on neile kättesaadavad erinevate Euroopa Parlamendi teenistuste tehtava töö põhjal (uurimused, tehnilised ja taustadokumendid);

7. soovib tagada, et kõikidele parlamendiliikmetele, sealhulgas uutele parlamendiliikmetele, osutatakse parimaid keeleteenuseid, eelkõige Euroopa Parlamendi organite ametlikel kohtumistel; on valmis kaaluma mõistlikke ettepanekuid parlamendiliikmetele nende ülesannete piires isikukohasema teenuse pakkumiseks läbipaistvatel ja selgelt määratletud tingimustel ning uurib selliste ettepanekute kulutasuvust;

8. soovib uurida võimalust koosolekuruumide kättesaadavaks tegemiseks kõikidele parlamendiliikmetele kõnelusteks ekspertidega suhteliselt väikestes rühmades (8-20 inimest), eriti pidades silmas uusi D4 ja D5 hooneid; on seisukohal, et Euroopa Parlamendi tööst tulenevate ettearvamatute vajaduste arvessevõtmiseks peaks olema võimalik selliseid ruume broneerida piisavalt lühikese etteteatamisega ning võimalikult vähese bürokraatiaga; ootab 1. juuliks 2007 aruannet selliste olemasolevate võimaluste ja nende edasiarendamise võimaluste kohta;

9. märgib, et parlamendiliikmetele nende kohustuste täitmiseks parima abi pakkumiseks on vaja arendada edasi töö- ja haldusstruktuure ning tugevdada olemasolevaid teenistusi; palub administratsioonil uurida, kas ja kuidas saaks laiendada võimalusi, mida pakub parlamendiliikmetele raamatukogu uurimuste läbiviimiseks osutatava abi ning kõiki olemasolevaid tekste ja teadmisi sisaldava ühtse ulatusliku dokumendi- ja teabehoidla (teadmiste haldamise süsteem) kaudu; ootab, et asjaomased ettepanekud koos hinnanguliste kuludega, mis hõlmavad ka võimalust avaldada vastused sellistele päringutele Euroopa Parlamendi sisevõrgus, esitatakse 1. juuliks 2007;

10. taunib Euroopa Parlamendi administratsiooni geograafilist hajutatust kolme tööpaiga vahel ja lisakulusid, mida see jooksvate kulude osas kaasa toob, eriti ühest paigast teise reisimisel; on seisukohal, et Euroopa Parlamendi geograafilise asetuse negatiivse mõju piiramiseks peaks administratsioon varustama parlamendiliikmed igasuguste uue tehnoloogia pakutavate võimalustega, nagu arvutite sünkroniseerimine mobiiltelefonidega või videokonverentsiruumide kasutamine;

11. täheldab, et infotehnoloogiale eraldatud olulise suurusega eelarvevahenditest hoolimata püsivad mõned probleemid, nagu võrgu aeglustumine Strasbourgis või mis tahes uute IT-projektide rakendamiseks vajalik aeg; palub seepärast peasekretäril lisada esialgset eelarvestust käsitleva raporti esialgsesse projekti IV lisasse erijao, mis on pühendatud viimase viie aasta jooksul käivitatud IT-projektidele, näidates ära esialgsed kulud, algus- ja esialgsed üleandmiskuupäevad, üleandmiskuupäevad ja lõplikud kulud;

12. kutsub peasekretäri üles esitama ettepanekuid parlamendikomisjonide sekretariaatide struktuuri ja suutlikkuse osas, et parandada õigusaktide vastuvõtmise ja eelarvemenetluse järgset tegevust; palub administratsioonil esitada asjaomased ettepanekud 1. juuliks 2007;

Euroopa Parlamendi ja selle fraktsioonide teabevahetusvahendite tõhususe parandamine

13. on arvamusel, et Euroopa Parlamendi teabevahetus on mosaiik erinevatest kanalitest, mis on täiendavad ja millel on ühine eesmärk, s.t teavitada ELi kodanikku tõhusalt oma tegevusest ning panusest Euroopa ülesehitamisel;

14. on seisukohal, et Euroopa Parlamendi teabevahetus on kaheosaline: see koosneb esiteks administratsiooni teabevahetusest, mis sisaldab "faktilist teavet", ja teiseks poliitilisema suunaga teabest, mis kajastab fraktsioonide ja parlamendiliikmete erinevaid vaateid, seisukohti ning tegevust;

15. on seisukohal, et kommunikatsiooni- ja informatsioonipoliitika paranemist on võimalik sidusamalt saavutada ELi kodanikega suhtlemise üldise kontseptsiooni raames, kusjuures tehakse kindlaks iga vahendi lisandväärtus, nagu väljendati Euroopa Parlamendi 26. oktoobri 2006. aasta resolutsiooni (2007. eelarveaasta üldeelarve projekti kohta, jaod I, II, IV, V, VI, VII ja VIII) [6] lõikes 21;

16. soovib parandada abinõusid, mida kasutatakse Euroopa kodanike teadlikkuse tõstmiseks Euroopa Parlamendi rollist õigusloome- ja otsustamisprotsessis, tema tegevusest Euroopa poliitika valdkonnas, samuti Euroopa Parlamendi liikmete ja fraktsioonide tegevusest, ning tegeleda Euroopa Liidu kuvandiga seotud puudustega, eriti pidades silmas 2009. aasta valimisi; on seisukohal, et olemasolevad teabevahetuskanalid ei vasta piisavalt sellele vajadusele;

17. usub eriti, et Euroopa projekti seisukohalt oleks äärmiselt kasulik kohaliku ja piirkondliku meedia suurem kaasamine; palub seepärast administratsioonil esitada kohalikule ja piirkondlikule meediale suunatud teabevahetuse tegevuskava ning uurida eriti järgmisteks Euroopa Parlamendi valimisteks valmistumist silmas pidades uusi abinõusid, mis võimaldavad parlamendiliikmetel suhelda kohaliku meediaga; tuletab meelde, et eelmistele Euroopa Parlamendi valimistele eelneval aastal eraldati eraldi eelarvevahendid üldsuse teadlikkuse tõstmise kampaaniale;

18. juhib tähelepanu sellele, et nii olemasolevad kui ka väljatöötatavad teabevahetusvahendid tuleb kujundada kõige tõhusamal viisil selleks, et tõsta ELi kodanike teadlikkust meie institutsioonist; usub, et nii administratsioon kui ka fraktsioonid tuleks kaasata nende vahendite kujundamisse ja hindamisse;

19. nõuab 1. juuliks 2007 välisbüroode poolt ja komisjoni osalusel Euroopa Majades loodud teabevahetusmeetmete inventuuri ning nende tõhususe ja mõju hindamist;

20. tuletab meelde, et 2006. aasta juulis käivitati parlamendiliikmete külastajate rühmi puudutav uus poliitika, mis tähendab paranemist endise olukorraga võrreldes; on arvamusel, et edasine täiustamine on võimalik eriti paindlikkuse osas ja et pärast uue külastajate keskuse valmimist seoses võib vaadata uuesti läbi kohustusliku minimaalse külastajate arvu ja kulude hüvitamise, võttes arvesse külastajate eripära, et katta tegelikud kulud; ootab seetõttu 1. juuliks 2007 uut ettepanekut, milles arvestatakse parlamendiliikmete muresid ja mis viiakse ellu nii kiiresti kui võimalik;

21. tunnustab edusamme, mida külastajate programmi osas viimastel aastatel on saavutatud; rõhutab siiski, et olukorda võiks parandada valdkondades, kus külastajad puutuvad kokku Euroopa Parlamendi tegeliku eluga, ning ootab vastuseid täpsetele küsimustele seoses võimalusega külastada istungisaali ja kasutatavate koosolekuruumide arvu suurendamisega [7]; palub administratsioonil esitada asjaomased ettepanekud 1. juuliks 2007;

Parandada eelarvevahendite eraldamist

22. tuletab meelde, et kahe viimase aasta eelarved on koostatud institutsiooni tõhusa toimimise õigustatud vajaduste põhjal; rõhutab, et Euroopa Parlamendi eelarve suuruseks tuleks määrata summa, mis võimaldab institutsioonil teha tõhusaimat tööd rahaliste vahendite mõistliku taseme piires; on seisukohal, et 2008. aasta eelarve tase koos tõusuga, mis on seotud jooksevhindadele vastavaks korrigeerimisega, peaks püüdma jääda 2007. aasta eelarve tasemele ja ei tohiks mingil juhul ületada 20 % rubriigist 5, mis peaks moodustama eelarve ülempiiri; palub seepärast juhatusel Euroopa Parlamendi esialgse eelarvestuse taseme otsustamisel võtta arvesse Euroopa Parlamendi aruandekohustuslikkust ELi kodanike ees;

23. märgib, et 2008. aasta on viimane täisaasta enne Euroopa Parlamendi liikmete valimist ja parlamendiliikmete põhimääruse rakendamist 2009. aastal; on seisukohal, et meetmed viimase laienemisega seotud vajaduste rahuldamiseks on võetud; on seisukohal, et arvestamata uute liikmesriikide vastuvõtmisega seotud eelarvelistes vajadustes pisiparanduste tegemist, ei ole oodata suuremaid finantstagajärgedega arenguid;

24. võtab teadmiseks, et üks juhatuse prioriteete on muuta Euroopa Parlament nähtavamaks osalejaks välispoliitikas, rõhutades ühtlasi kultuuridevahelise dialoogi edendamise ja demokraatia soodustamise tähtsust; juhib tähelepanu sellele, et Euroopa Parlament on moodustanud kolmandate riikide parlamentidega mitmeid delegatsioone ja assambleesid, mis ei kajastu selgelt Euroopa Parlamendi eelarves; palub seetõttu administratsioonil esitada 1. juuliks 2007 aruanne kõnealuses valdkonnas olemasolevate ja väljatöötatavate üksuste kohta koos eelseisvate aastate vajaduste finantshinnanguga;

25. avaldab kahetsust teabe piiratud liikumise pärast küsimustes, mis kuuluvad ühisesse pädevusse teiste Euroopa Parlamendi otsuseid tegevate organitega, eriti otsuste puhul, mis mõjutavad rahaliselt Euroopa Parlamendi eelarvet; on seisukohal, et tuleks teha vastastikuseid jõupingutusi teabevahetuse parandamiseks otsuste tegemise varasel etapil;

26. märgib, et ex ante eelarvehinnangud projektide arendamise kogukulude kohta ei ole alati usaldusväärsed; avaldab selle lähenemisviisi pärast kahetsust ja on seisukohal, et oluliste projektide puhul tuleks esialgsetest ettenähtud kuludest olulise kõrvalekaldumise korral tuleks kulusid põhjendada ning projektid tuleks esitada uuesti pädevatele organitele kordushindamiseks ja heakskiitmiseks;

27. märgib, et mitmed eelarveread on regulaarselt alarahastatud või vastupidi ülerahastatud; tuletab meelde, et kogu täitmise aasta kestel peaksid ümberpaigutamistaotlused piirduma erakorraliste juhtudega ja ainult probleemidega, mida ei olnud võimalik ette näha; palub administratsioonil hinnata iga eelarverea jaoks vajalikke assigneeringuid täpsemalt ja ennustada neid realistlikumal tasemel;

MUUD KÜSIMUSED

Hooned

28. tunnustab sääste, mis on saavutatud tänu viimase kümne aasta jooksul hoonete eest tehtud ettemaksetele; rõhutab, et Euroopa Parlament on nüüd enamiku oma kolmes tööpaigas asuvate hoonete omanik ja hakkab koondama oma investeeringuid välisbüroodele; kavatseb vaadata välisbüroode komisjoniga ühise kasutamise põhimõtte uuesti läbi aruande põhjal, mis paluti esitada 2007. aasta märtsiks eespool nimetatud 26. oktoobri 2006. aasta resolutsiooni lõikes 47; nõuab sellel eesmärgil komisjoni ja Euroopa Parlamendi ühise aruande koostamist büroode ühise kasutamise üksikasjade kohta töötajate, logistika, jooksvate kulude ja ühiste büroode ostmise kaasrahastamise erinevate ajakavade osas; märgib, et see on seni olnud võimalik tänu assigneeringute olemasolule Euroopa Parlamendi eelarves;

29. ergutab administratsiooni jõupingutusi turvasüsteemi parandamiseks Euroopa Majades; nõuab tungivalt, et administratsioon ja komisjon võtaksid kulud ühiselt ning proportsionaalselt enda kanda;

Personal

30. on arvamusel, et pärast ametikohtade loetelu hiljutist suurendamist (21 % võrreldes nelja-aastase ajavahemikuga) peamiselt seoses kahe laienemisega ja ametlike keelte arvu suurenemisega peaks institutsioonil olema toimimiseks vajalikud inimressursid ning ta peaks võtma endale aega nende tõhusaks integreerimiseks; kaalub sellepärast kõiki uute ametikohtade taotlusi pärast seda, kui administratsioon on esitanud aruande oma lühikese ja keskmise tähtajaga strateegia kohta seoses ümberpaigutamise võimalustega, mis hõlmab ümberpaigutamisega seotud koolitus- ja arenguprogramme; uurib taotlusi selle üksikasjaliku teabe põhjal;

31. julgustab tegelema puudustega, mis piiravad suulise tõlke teenuste kättesaadavust ja parimat kvaliteeti, hoides samaaegselt nõuetekohast tasakaalu kvaliteedi ja kulude vahel, tagades seeläbi kulutustele vastava tulu;

32. on seisukohal, et 2006. aastal alanud ümberpaigutamise poliitikat tuleks jätkata, et konsolideerida viimased kaks laienemist ja tugevdada administratsiooni tõhusust, austades samal ajal poliitilisi prioriteete; palub peasekretäril esitada oma 2008. aasta strateegia üksikasjalikult esialgses eelarvestuses;

33. on iseäranis tähelepanelik geograafilise hajutatusega seotud kulude suhtes ja uurib võimalusi nende paremaks ratsionaliseerimiseks; keskendub eriti kolme tööpaiga vahel tehtud töötajate lähetuste arvule; juhib tähelepanu sellele, et nende lähetuste kulud ulatusid 2005. aastal 12799988 euroni ja 71369 päevani, milles ei sisaldu fraktsioonide töötajatega seotud lähetuskulud; on seisukohal, et selles valdkonnas võiks teha jõupingutusi tõhususe suurendamiseks; palub peasekretäril esitada 1. juuliks 2007 aruanne peadirektoraatide kaupa töötajate lähetuste kohta kolme tööpaika ja vastavate kulude kohta;

34. väljendab muret Euroopa koolide süsteemiga seotud ebakindluse pärast; tuletab meelde, et töötajatel on õigus saada kasu hästitoimivast ja atraktiivsest kooliharidussüsteemist, ning võtab seetõttu kohustuse tagada sellise süsteemi säilitamine;

35. võtab teadmiseks täiskogu otsuse toetada täies ulatuses tegeliku ja mõtteka parlamendiliikmete assistentide põhimääruse vastuvõtmist; ootab, et nõukogu teeks selles küsimuses lõpliku otsuse 2007. aasta septembri alguseks, mis võimaldaks eraldada selleks vajalikud rahalised vahendid; kutsub Euroopa Parlamendi juhatust üles edendama nõukogus parlamendiliikmete assistentide põhimääruse küsimust; on veendunud, et selline põhimäärus aitaks tõsta parlamendiliikmete tegevuse kvaliteeti;

Turvalisus

36. tunnistab, et vajadusel luua parlamendiliikmetele ja töötajatele kolmes tööpaigas parimad võimalikud turvatingimused on finantsmõju; ergutab administratsiooni rakendama nii kiiresti kui võimalik uut sissepääsukaartide süsteemi, mis lihtsustaks parlamendiliikmete igapäevast tööd, eriti elektroonilise allkirja kasutamist, luues neile turvalisema keskkonna; rõhutab, et andmekaitsealaseid sätteid tuleb kogu aeg järgida;

37. on seisukohal, et ELi institutsioonid peaksid olema eeskujuks keskkonnasõbraliku poliitika rakendamisel ja energiatõhususe parandamisel; tuletab meelde, et Euroopa Parlament on võtnud kohustuse kohaldada EMASi määrust ja esitanud juhatusele palve (raportis teiste institutsioonide 2006. aasta eelarvete kohta) uurida võimalusi energiakulude kasvu vähendamiseks, sealhulgas võimalust vähendada kliimaseadmete kasutamist suvel; nõuab paberi tõhusamat kasutamist ja trükitud materjali jaotamise vähendamist, tehes paljude Euroopa Parlamendi dokumentide trükiversiooni kättesaadavaks taotluse alusel; ootab juhatuselt 1. juuliks 2007 aruannet juba ette nähtud meetmete kohta ja ettepanekuid osutatud valdkondades koos personalivajadusega ning hinnanguliste rahaliste kuludega;

Teised institutsioonid

38. palub institutsioonidel esitada oma tegelikke vajadusi kajastav eelarve; on seisukohal, et pärast kahte suurt laienemist ja 12 keele kasutuselevõtmist peaks 2008. aasta olema kasutada olevate vahendite (inim-, tehnoloogiliste ja logistiliste vahendite) kõige tõhusamal viisil mobiliseerimise aasta; tuletab meelde, et ümberpaigutamistaotlused ja ametikohtade loetelu kohandamine eelarveaasta jooksul ei ole eelarve haldamise õige viis ning peaks olema erandlik; ootab, et institutsioonid pööravad nendele elementidele oma esialgse eelarvestuse esitamisel tähelepanu;

39. ergutab institutsioone tugevdama institutsioonidevahelist koostööd isegi valdkondades, kus nad esmapilgul ei näe ratsionaliseerimise ja tõhususe parandamise potentsiaali, arvestades et institutsioonide eelarve ei kasva tulevikus samas rütmis nagu minevikus;

40. märgib, et institutsioonid on viimastel aastatel tunduvalt suurendanud hoonetega seotud kulutusi ja suurendavad neid veelgi järgmisel neljal aastal; on seisukohal, et on aeg peatada nende kinnisvara edasine kasv; palub sellepärast institutsioonidel uurida hoolikalt kõiki muid võimalusi, enne kui nad kavandavad hoonete täiendavat laiendamist; palub lisaks institutsioonidel olla institutsioonidevahelise koostöö kontekstis valmis jagama nende eelarvetes aasta lõpul järelejäänud summat, et katta hoonetega seotud kulutused nii kiiresti kui võimalik;

41. tuletab meelde, et institutsioonide esialgse eelarvestuse esituse ühtlustamine teeks erinevad eelarved kergemini mõistetavaks ja suurendaks läbipaistvust ELi kodanike silmis;

42. tervitaks seda, kui esialgne eelarvestus sisaldaks peatükki, milles institutsioonid esitavad oma eripära ja aasta jooksul tehtud täiustused; see võimaldaks eelarvepädevatel institutsioonidel paremini hinnata ja mõista iga institutsiooni erivajadusi;

43. palub institutsioonidel jälgida täpselt viimase kahe laienemisega seotud töötajate töölevõtmise taset ja esitada eelarvepädevatele institutsioonidele vähemalt kaks korda aastas teavet;

Nõukogu

44. võtab teadmiseks nõukogu eelarve piiratud suurenemise 2007. aastal; on tähelepanelik selle tulevase arengu ja selle liigenduses, eriti jaotises 3, tehtud muudatuste suhtes; tunnistab tõsiasja, et nõukogu esitab asjaomast teavet Euroopa Parlamenti huvitavatel teemadel;

Euroopa Kohus

45. on arvamusel, et pärast avaliku teenistuse kohtu loomist ja kahte suuremat laienemist peaks kohus ratsionaliseerima oma töömeetodeid ja hoidma oma eelarve taseme stabiilsena;

Kontrollikoda

46. võtab teadmiseks asjakohaste koolitusprogrammide väljatöötamise nooremaudiitoritele ja eelmisel aastal algatatud informaatikasektori moderniseerimise ning ootab rohkem teavet nende algatuste osas seni saavutatud tulemuste kohta;

Euroopa Majandus- ja Sotsiaalkomitee ning Regioonide Komitee

47. ootab esialgse eelarvestuse esitamise ajaks selget signaali kahe komitee tulevase koostöö olemuse kohta alates 2008. aastast; on arvamusel, et see ei oleks piisav põhjus suurendada nende vastavate eelarvete üldist taset;

Ombudsman

48. võtab teadmiseks ombudsmani jõupingutused oma eelarve ja eriti ametikohtade loetelu kasvu stabiliseerimisel 2007. aastal; ootab selle stabiilsuse edasikestmist 2008. aastal;

Euroopa andmekaitseinspektor

49. märgib, et 2008. aasta on Euroopa andmekaitseinspektori neljas täistegevusaasta ja varsti saavutatakse ettenähtud kiirus; ergutab seetõttu Euroopa andmekaitseinspektorit esitama keskmise tähtajaga tegevuskava, mis sisaldab tema vajadusi ja tähtaega uue liigenduse rakendamiseks, mille teised institutsioonid algatasid alates 2005. aastast;

50. on seega arvamusel, et 2008. aasta on viimane eelarve ja eriti ametikohtade loetelu olulise kasvu aasta; tuletab meelde, et ametikohtade loetelu nagu ka mis tahes kulutuste muutmine peab olema õigustatud;

*

* *

51. teeb presidendile ülesandeks edastada käesolev resolutsioon nõukogule, komisjonile, Euroopa Kohtule, kontrollikojale, Euroopa Majandus- ja Sotsiaalkomiteele, Regioonide Komiteele, Euroopa ombudsmanile ja Euroopa andmekaitseinspektorile.

[1] EÜT L 253, 7.10.2000, lk 42.

[2] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

[3] ELT C 139, 14.6.2006, lk 1.

[4] ELT C 263, 31.10.2006, lk 1.

[5] Vastuvõetud tekstid, P6_TA(2006)0570.

[6] Vastuvõetud tekstid, P6_TA(2006)0452.

[7] Vastuvõetud tekstid, 26.10.2006, P6_TA(2006)0452, lg 26.

--------------------------------------------------